பீரென்றதும்தான் நினைவுக்கு வருகிறது , மைதானத்தின் இரு புறமும் கேலரி, சுற்றிலும் சின்னசின்ன பஜ்ஜி போண்டா கடைகள் , பீடி சிகரட்டு, சுண்டல் என ஒரே மஜாதான். கையில் பீரோடு போனால் இருட்டுக்குள் அமர்ந்து கொண்டு பீரடித்தபடியே சுண்டலோ பஜ்ஜியோ தின்றபடி, ஒரு தம்மை பற்றவைத்துக்கொண்டு ஜாலியாக மேட்ச் பார்க்கிற வசதியை செய்து கொடுத்திருக்கிறார்கள். இது வெஸ்ண் இன்டீஸ் , நியூஸிலாந்து உள்ளிட்ட நாடுகளில் மட்டுமே சாத்தியம். நிறைய கபாலிகளின் குவாட்டர் பார்ட்டிகள் வாட்டர் பாக்கட்டுகளுடன் லுங்கியை மடித்துக்கட்டிக்கொண்டு ‘’இன்னா மாமா , த்தா செம லென்த் பாலு! அத வுட்டுட்டான் பார்ரா, அட்ச்சா சும்மா அப்படியே மார்க்கட்ட்டான்ட போவேண்டாம்!’’ மாதிரியான டயலாக்குகளை கேட்டு மகிழலாம்.